พาณิชย์ ขอผู้ค้าอย่าขึ้นราคาสินค้าอุปโภคบริโภคช่วงน้ำท่วม
นายยรรยง พวงราช ปลัดกระทรวงพาณิชย์ เปิดเผยว่า นายกิตติรัตน์ ณ ระนอง รองนายกรัฐมนตรี และรมว.พาณิชย์ สั่งการให้กรมการค้าภายใน ดูแลสินค้าอุปโภคบริโภค และประสานผู้ผลิต ผู้ประกอบการให้นำสินค้าอุปโภคบริโภคเข้าสู่ตลาดเป็นการเร่งด่วน เนื่องจากประชาชนใน กทม. ปริมณฑล และจังหวัดต่างๆ เริ่มซื้อสินค้าไปกักตุนไว้ เพราะกังวลว่าสินค้าจะขาดแคลนไม่เพียงพอต่อการบริโภค เชื่อสถานการณ์จะเข้าสู่ภาวะปกติ หลังประสานผู้ประกอบการและห้างสรรพสินค้าต่างๆ เพื่อนำสินค้าอุปโภคบริโภค กระจายสู่ตลาดมากขึ้น พร้อมขอความร่วมมือผู้ประกอบการอย่าซ้ำเติมประชาชนฉวยโอกาสขึ้นราคาสินค้า โดยเฉพาะอาหารสำเร็จรูป บะหมี่สำเร็จรูป น้ำตาลทราย หรือกลุ่มสินค้าที่มีความจำเป็นในช่วงน้ำท่วม หลังประชาชนร้องเรียนว่าสินค้าที่ใช้ในการอุปโภคบริโภคมีราคาสูงขึ้น อาทิ ผัก และมีสินค้าไม่ติดป้ายแสดงราคา โดยประชาชนที่พบเห็นปัญหาเรื่องราคาสินค้า ร้องเรียนได้ที่ 1569 ทางกระทรวงพาณิชย์จะส่งเจ้าหน้าที่ไปตรวจสอบ หากพบการกักตุนขายเกินราคาเข้าข่ายกระทำผิดกฎหมาย มีโทษจำคุก ไม่เกิน 7 ปี ปรับ 140000 บาทหรือทั้งจำทั้งปรับ 
 ยรรยง ปลัดกระทรวงพาณิชย์ ขอความร่วมมือผู้ประกอบการอย่าซ้ำเติมประชาชนฉวยโอกาสขึ้นราคาสินค้า ที่มีความจำเป็นในช่วงน้ำท่วม โดยประชาชนที่พบปัญหาเรื่องราคาสินค้า ร้องเรียนได้ที่ 1569
ขึ้นราคา,น้ำท่วม,ผู้ค้า,พาณิชย์,สินค้า,อุปโภคบริโภค